input: UREDBA KOMISIJE (EU) št. 966/2014
  z dne 12. septembra 2014
  o spremembi Priloge k Uredbi (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta glede specifikacij za kalcijev propionat
  (Besedilo velja za EGP)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (ES) št. 1333/2008 (1) Evropskega parlamenta in Sveta z dne 16. decembra 2008 o aditivih za živila in zlasti člena 14 Uredbe,
  ob upoštevanju Uredbe (ES) št. 1331/2008 (2) Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila ter zlasti člena 7(5) Uredbe,
  ob upoštevanju naslednjega:
  (1)
  Uredba Komisije (EU) št. 231/2012 (3) določa specifikacije za aditive za živila, navedene v prilogah II in III k Uredbi (ES) št. 1333/2008.
  (2)
  Navedene specifikacije se lahko na pobudo Komisije ali na podlagi zahtevka posodobijo v skladu s skupnim postopkom iz člena 3(1) Uredbe (ES) št. 1331/2008.
  (3)
  Dne 10. septembra 2013 je bil vložen zahtevek za spremembo specifikacij za aditiv za živila kalcijev propionat (E 282). Zahtevek je bil dan na voljo državam članicam v skladu s členom 4 Uredbe (ES) št. 1331/2008.
  (4)
  Veljavne specifikacije za kalcijev propionat (E 282) določajo najvišjo dovoljeno vsebnost fluorida 10 mg/kg, kar povzroča težave pri dobavi surovin in proizvajanju navedenega aditiva. Kalcijev propionat (E 282) se pridobiva iz kalcijevega oksida (E 529), za katerega je določena najvišja dovoljena vsebnost fluorida 50 mg/kg. Za proizvodnjo kalcijevega propionata v skladu z veljavno najvišjo dovoljeno vsebnostjo fluorida morajo proizvajalci uporabljati kalcijev oksid z najvišjo dovoljeno vsebnostjo fluorida 33 mg/kg, kar je pod veljavno najvišjo dovoljeno vsebnostjo. Zato je na evropskem trgu na voljo zelo malo kalcijevega oksida za proizvodnjo kalcijevega propionata. Da bi zagotovili zadostno preskrbo s kalcijevim oksidom za proizvodnjo kalcijevega propionata, bi bilo treba najvišjo dovoljeno vsebnost fluorida za kalcijev propionat povečati z 10 mg/kg na 20 mg/kg.
  (5)
  Nova najvišja dovoljena vsebnost 20 mg/kg je še vedno precej pod najvišjo dovoljeno vsebnostjo fluorida, ki trenutno velja za druge aditive za živila. Dodatna izpostavljenost fluoridu zaradi nove najvišje dovoljene vsebnosti bi morala ostati omejena in ne bi smela povzročiti povečanja skupnega vnosa. Zato je primerno, da se dovoli sprememba specifikacij za aditiv za živila kalcijev propionat (E 282).
  (6)
  V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila posvetovati z Evropsko agencijo za varnost hrane, razen če zadevna posodobitev ne vpliva na zdravje ljudi. Ker zadevna posodobitev ne vpliva na zdravje ljudi, se Komisiji ni treba posvetovati z Evropsko agencijo za varnost hrane.
  (7)
  Uredbo (EU) št. 231/2012 bi bilo zato treba ustrezno spremeniti.
  (8)
  Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
  SPREJELA NASLEDNJO UREDBO:
  Člen 1
  Priloga k Uredbi (EU) št. 231/2012 se spremeni v skladu s Prilogo k tej uredbi.
  Člen 2
  Ta uredba začne veljati dvajseti dan po objavi v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 12. septembra 2014